**PRANEŠIMAS SPAUDAI**

2025-12-03

**Tarptautinei bendruomenei pristatyta Lietuvos kandidatė į Jungtinių Tautų Asmenų su negalia teisių komitetą Dovilė Juodkaitė**

**Šiandien, minint Tarptautinę žmonių su negalia dieną, Lietuva pristato savo kandidatę į Jungtinių Tautų Asmenų su negalia teisių komitetą – Dovilę Juodkaitę. Rinkimai į komitetą vyks ateinančiais metais. D. Juodkaitė kandidatuoja 2027–2030 m. kadencijai. Kandidatūra buvo oficialiai pristatyta Jungtinių Tautų būstinėje Niujorke, vykstant 18-ajai Asmenų su negalia teisių konvencijos šalių konferencijos sesijai.**

D. Juodkaitė yra tarptautiniu mastu pripažinta žmogaus teisių gynėja, daugiau nei du dešimtmečius aktyviai dirbanti negalios ir lygių galimybių srityje. Ji atstovauja Lietuvai Europos Komitete prieš kankinimą, yra Europos ekonomikos ir socialinių reikalų komiteto narė, o 2025–2028 m. laikotarpiui išrinkta viceprezidente nuolatinėje grupėje „Fundamentalios teisės ir teisinė valstybė“. Dovilės ekspertinė veikla siejasi su ,,Justice Rapid Response“, Pasaulio sveikatos organizacijos (PSO) ,,QualityRights“ vertinimo komanda ir tarptautine programa „Mental Health Law and Human Rights“, bendradarbiaujant su PSO.

Jos ilgametė lyderystė apima darbą Lietuvos negalios forume, kur 2013–2024 m. ji ėjo prezidentės pareigas, o šiuo metu vadovauja tarptautinio bendradarbiavimo veiklai. Dovilės patirtis JT, PSO ir Europos institucijose rodo jos gebėjimą formuoti politiką, užtikrinančią žmogaus teises ir įtrauktį globaliu mastu.

„Kandidatuodama siekiu pasitelkti JT žmogaus teisių gynėjo mandatą, kad stiprėtų tarptautinis dėmesys negalios temai ir valstybės imtųsi realios atsakomybės. Tai ne tik pareiga – tai mūsų visų bendras įsipareigojimas žmogaus teisėms“, – sako D. Juodkaitė.

Rinkimų kampanija tęsis iki 2026 metų birželio. Ją aktyviai vykdo Užsienio reikalų ministerija, Socialinės apsaugos ir darbo ministerija bei Lietuvos nuolatinės atstovybės Niujorke ir Ženevoje.

JT Asmenų su negalia teisių komitetas yra ekspertinis komitetas, periodiškai nagrinėjantis šalių narių teikiamas ataskaitas apie Asmenų su negalia teisių konvencijos įgyvendinimą ir teikiantis rekomendacijas Konvencijos šalims narėms. Šiame komitete Lietuva jau turėjo sėkmingai dirbusį atstovą Joną Ruškų.

Naujas kandidatavimas svarbus siekiant tolesnio asmenų su negalia teisių užtikrinimo ir jų socialinės įtraukties.